
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΔΕΥΤΕΡΟ Αρ. Φύλλου 346 

14 Φεβρουάριου 2014 


ΑΠΟΦΑΣΕΙ Σ 

Αριθμ. Β1/9061/647 

Οικονομική επιφάνεια μεταφορικής επιχείρησης για την 
έκδοση της άδειας άσκησης επαγγέλματος οδικού 
μεταφορέα εμπορευμάτων. 

Ο ΥΦΥΠΟΥΡΓΟΣ 

ΥΠΟΔΟΜΩΝ, ΜΕΤΑΦΟΡΩΝ ΚΑΙ ΔΙΚΤΥΩΝ 

Έχοντας υπόψη: 

1. Τη διάταξη της παραγράφου 3 του άρθρου 5 του 
Ν. 3887/2010 (Α' 174), όπως αντικαταστάθηκε με την 
παράγραφο 5 του άρθρου 18 του Ν. 4233/2014 (Α' 22). 

2. Τις διατάξεις των άρθρων 3 και 7 του Κανονισμού 
(ΕΚ) αριθ. 1071/2009 του Ευρωπαϊκού Κοινοβουλίου και 
του Συμβουλίου (ΕΕ I. 300 της 14.11.2009, σ. 51). 

3α. Του π.δ. 119/2013 (Α' 153) «Διορισμός Αντιπροέδρου 
της Κυβέρνησης, Υπουργών, Αναπληρωτών Υπουργών 
και Υφυπουργών». 

3β. Την κοινή απόφαση Πρωθυπουργού και Υπουργού 
Υποδομών, Μεταφορών και Δικτύων αρ. 329/3-7-2013 
(Β' 1655) για τον καθορισμό αρμοδιοτήτων Υφυπουργού 
Υποδομών, Μεταφορών και Δικτύων Μιχαήλ Παπαδό- 
πουλου. 

4. Την παράγραφο 1 του άρθρου 90 του Κώδικα της 
Νομοθεσίας για την Κυβέρνηση και τα Κυβερνητικά 
Όργανα (Άρθρο Πρώτο του Προεδρικού Διατάγματος 
63/2005 «Κωδικοποίηση της νομοθεσίας για την Κυβέρ¬ 
νηση και τα κυβερνητικά όργανα» (Α' 98). 

5. Ότι από τις διατάξεις της παρούσας δεν προκαλεί- 
ται δαπάνη σε βάρος του κρατικού προϋπολογισμού, 
αποφασίζουμε: 

Άρθρο 1 

Ορισμοί 

Οι όροι της παρούσας έχουν την έννοια που τους 
αποδίδεται στο άρθρο 2 του Κανονισμού αριθ. 1071/2009 
και στο άρθρο 2 του Ν. 3887/2010, όπως ισχύει. 

Άρθρο 2 

Ύψος οικονομικής επιφάνειας 

1. Για την έκδοση της άδειας άσκησης επαγγέλμα¬ 
τος οδικού μεταφορέα εμπορευμάτων, η μεταφορική 
επιχείρηση αποδεικνύει ότι πληροί, πέραν των λοιπών 
νομίμων προϋποθέσεων, την απαίτηση της οικονομικής 
επιφάνειας που προβλέπεται στα άρθρα 3 και 7 του 


Κανονισμού αριθ. 1071/2009, το ύψος της οποίας ορίζεται 
σε εννέα χιλιάδες (9000) ευρώ όταν χρησιμοποιείται 
μόνο ένα όχημα και πέντε χιλιάδες (5000) ευρώ για 
κάθε επιπλέον χρησιμοποιούμενο όχημα. 

2. Κατ’ εξαίρεση, για τις ακόλουθες κατηγορίες μετα¬ 
φορικών επιχειρήσεων, το ύψος της οικονομικής επιφά¬ 
νειας ορίζεται σε δεκαοκτώ χιλιάδες ευρώ όταν χρησι¬ 
μοποιείται μόνο ένα όχημα και εννέα χιλιάδες ευρώ για 
κάθε επιπλέον χρησιμοποιούμενο όχημα: 

(α) νέοι μεταφορείς, πλην ανωνύμων εταιρειών, οι 
οποίοι αποκτούν ΦΔΧ από μεταβίβαση ή στους οποί¬ 
ους χορηγείται νέα άδεια ΦΔΧ με την διαδικασία των 
άρθρων 4 και 5 του Ν. 3887/2010 όπως ισχύει («αρχική 
χορήγηση») και 

(β) παλαιοί μεταφορείς, πλην ανωνύμων εταιρειών, 
στους οποίους χορηγείται νέα άδεια ΦΔΧ με αρχική 
χορήγηση. 

Άρθρο 3 

Τρόπος απόδειξης οικονομικής επιφάνειας 

1. Η οικονομική επιφάνεια μπορεί να αποδεικνύεται 
εναλλακτικά με τους εξής τρόπους, κατ’ επιλογήν της 
μεταφορικής επιχείρησης: 

(α) Με βεβαίωση κίνησης τραπεζικού λογαριασμού 
στο όνομα της μεταφορικής επιχείρησης σε μια ή πε¬ 
ρισσότερες Τράπεζες που είναι εγκατεστημένες και 
λειτουργούν νόμιμα σε κράτος μέλος της Ευρωπαϊκής 
Ένωσης, η οποία έχει εκδοθεί μέχρι μια εβδομάδα πριν 
από την υποβολή της αίτησης για έκδοση άδειας άσκη¬ 
σης επαγγέλματος και στην οποία φαίνεται τραπεζικό 
υπόλοιπο τουλάχιστον ίσο με τα ποσά του προηγού¬ 
μενου άρθρου. 

(β) Με εγγυητική επιστολή υπέρ του Δημοσίου από μια 
ή περισσότερες τράπεζες που είναι εγκατεστημένες και 
λειτουργούν νόμιμα σε κράτος μέλος της Ευρωπαϊκής 
Ένωσης για τα ποσά του άρθρου 2 ή με γραμμάτιο πα¬ 
ρακαταθήκης του Ταμείου Παρακαταθηκών και Δανείων 
για τα ίδια ποσά. 

2. Κατ’ εξαίρεση, για τις ακόλουθες κατηγορίες με¬ 
ταφορικών επιχειρήσεων, η οικονομική επιφάνεια απο- 
δεικνύεται υποχρεωτικά μόνον με τον τρόπο της περί¬ 
πτωσης (β) της πρώτης παραγράφου αυτού του άρθρου 
(εγγυητική επιστολή): 

(α) νέοι μεταφορείς, οι οποίοι αποκτούν ΦΔΧ από 
μεταβίβαση ή στους οποίους χορηγείται νέα άδεια ΦΔΧ 
με αρχική χορήγηση και 

(β) παλαιοί μεταφορείς στους οποίους χορηγείται νέα 
άδεια ΦΔΧ με αρχική χορήγηση. 

Άρθρο 4 

1. Η προϋπόθεση της οικονομικής επιφάνειας της με¬ 
ταφορικής επιχείρησης πρέπει να πληρούται διαρκώς 
για όσο χρόνο βρίσκεται σε ισχύ η άδεια άσκησης επαγ¬ 
γέλματος οδικού μεταφορέα. 

2. Το ύψος και ο τρόπος απόδειξης της οικονομικής 
επιφάνειας σύμφωνα με τα άρθρα 2 και 3 αφορούν το 
σύνολο των οχημάτων που χρησιμοποιεί η επιχείρηση, 
ιδιόκτητα και μισθωμένα. 

Άρθρο 5 

Μεταβατικές διατάξεις 

1. Εγγυητικές επιστολές τραπέζης και γραμμάτια πα¬ 
ρακαταθήκης του Ταμείου Παρακαταθηκών και Δανείων, 
που κατά τη δημοσίευση της παρούσας έχουν κατατεθεί 
από μεταφορικές επιχειρήσεις για την απόδειξη της 
οικονομικής τους επιφάνειας για την έκδοση της Άδειας 
Οδικών Μεταφορών (ΑΟΜ) σύμφωνα με την υπουργική 
απόφαση Β1/13082/1410/2012 (Β' 888), εξακολουθούν να 
ισχύουν με τους όρους έκδοσής τους για την απόδειξη 
της οικονομικής επιφάνειας της επιχείρησης σύμφωνα 
με το άρθρο 3. Η επιχείρηση οφείλει να έχει προσαρ¬ 
μοστεί στις διατάξεις της παρούσας το αργότερο κατά 
το χρόνο που γίνεται έλεγχος συνδρομής των προϋ¬ 
ποθέσεων της άδειας άσκησης επαγγέλματος οδικού 
μεταφορέα για οποιονδήποτε λόγο από την αρμόδια 
υπηρεσία. 

2. Μεταφορική επιχείρηση που κατά τη δημοσίευση 
της παρούσας έχει αποδείξει την οικονομική της επι¬ 


φάνεια για την έκδοση της ΑΟΜ με εγγυητική επιστολή 
σύμφωνα με την υπουργική απόφαση Β1/13082/1410/2012 
(Β' 888) αλλά δεν υποχρεούται πλέον να αποδεικνύει 
την οικονομική της επιφάνεια αποκλειστικά με εγγυη¬ 
τική επιστολή σύμφωνα με το άρθρο 3 της παρούσας, 
μπορεί να ζητήσει με αίτησή της την επιστροφή της 
εγγυητικής επιστολής από την αρμόδια περιφερειακή 
υπηρεσία μεταφορών, εφ’ όσον ταυτόχρονα υποβάλει 
στην αρμόδια υπηρεσία τα δικαιολογητικά που αποδει- 
κνύουν την οικονομική της επιφάνεια σύμφωνα με τις 
διατάξεις της παρούσας. 

3. Μεταφορική επιχείρηση που κατά τη δημοσίευση 
της παρούσας έχει αποδείξει την οικονομική της επι¬ 
φάνεια για την έκδοση άδειας άσκησης επαγγέλματος 
σύμφωνα με τις διατάξεις του π.δ. 346/2001 (Α' 233) 
με βεβαίωση τραπέζης, προσαρμόζεται στις διατάξεις 
της παρούσας οποτεδήποτε με αίτησή της και το αρ¬ 
γότερο κατά το χρόνο που γίνεται έλεγχος συνδρομής 
των προϋποθέσεων της άδειας άσκησης επαγγέλματος 
οδικού μεταφορέα για οποιονδήποτε λόγο από την αρ¬ 
μόδια υπηρεσία. 

Άρθρο 6 

Η ισχύς της παρούσας αρχίζει από τη δημοσίευσή της 
στην Εφημερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Παπάγου, 7 Φεβρουάριου 2014 

Ο ΥΦΥΠΟΥΡΓΟΣ 

ΜΙΧΑΗΛ ΠΑΠΑΔΟΠΟΥΛΟΣ 




ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

